Coch

Cyn bod y Cymry'n dweud brown (o'r Saesneg brown ), coch oedd y gair oedd yn cael ei ddefnyddio.

Cwrw coch oedd mild beer neu pale ale , a bara coch oedd bara brown. Roedd te heb lefrith yn cael ei alw'n de coch, nid du, a defnyddiwyd siwgr coch am siwgr brown.

Mae llawer o Gymry'n dal i ddweud coch yn lle brown ar lafar. Y term ers talwm am arian parod oedd arian coch neu arian cochion gan gyfeirio at y darnau copr, y ceiniogau.

Adeg o lifogydd mawr mae rhai'n dal i gyfeirio at afonydd yn goch ac mae'r hen ddywediad 'Gwynt Coch Amwythig' yn cyfeirio at wynt poeth a sych o'r dwyrain oedd yn cario llwch pridd coch Amwythig efo fo.